CELEX: 32010L0016
Language: mt
Date: 2010-03-09 00:00:00
Title: Direttiva tal-Kummissjoni 2010/16/UE tad- 9 ta’ Marzu 2010 li temenda d-Direttiva 2006/48/KE tal-Parlament Ewropew u tal-Kunsill fir-rigward tal-esklużjoni ta’ ċerta istituzzjoni mill-ambitu tal-applikazzjoni (Test b’relevanza għaż-ŻEE)

10.3.2010   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 60/15
            
         DIRETTIVA TAL-KUMMISSJONI 2010/16/UE
   tad-9 ta’ Marzu 2010
   li temenda d-Direttiva 2006/48/KE tal-Parlament Ewropew u tal-Kunsill fir-rigward tal-esklużjoni ta’ ċerta istituzzjoni mill-ambitu tal-applikazzjoni
   (Test b’relevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat id-Direttiva 2006/48/KE tal-Parlament Ewropew u tal-Kunsill tal-14 ta’ Ġunju 2006 dwar il-bidu u l-eżerċizzju tal-kummerċ tal-istituzzjonijiet ta’ kreditu (1) [titlu mhux uffiċjali], u b’mod partikulari l-punt (d) tal-Artikolu 150(1) tagħha,
   Billi:
   
               (1)
            
            
               L-Artikolu 2 tad-Direttiva 2006/48/KE jelenka dawk l-istituzzjonijiet espliċitament esklużi mill-ambitu tal-applikazzjoni ta’ dik id-Direttiva.
            
         
               (2)
            
            
               Il-Ministeru tal-Finanzi tar-Repubblika tas-Slovenja talab l-inklużjoni ta’ SID-Slovenska izvozna in razvojna banka, d.d. Ljubljana (hawn taħt imsejjaħ “Bank SID”) fil-lista ta’ istituzzjonijiet esklużi mill-ambitu tal-applikazzjoni tad-Direttiva 2006/48/KE stipulat fl-Artikolu 2 ta’ dik id-Direttiva.
            
         
               (3)
            
            
               Il-Bank SID jappoġġa politiki strutturali, soċjali u oħrajn pubbliċi tal-gvern Sloven, billi jipprovdi servizzi finanzjarji, edukazzjoni u konsulenza f’oqsma bħall-kummerċ internazzjonali u l-kooperazzjoni internazzjonali, inċentivi ekonomiċi għall-impriżi żgħar u medji, riċerka u żvilupp, żvilupp reġjonali u infrastrutturi kummerċjali u pubbliċi, fost l-oħrajn. Ir-Repubblika tas-Slovenja hija l-unika azzjonist tal-Bank SID u hija wkoll il-garanti tal-obbligazzjonijiet kollha mġarrba mill-bank.
            
         
               (4)
            
            
               Il-Bank SID huwa istituzzjoni involuta f’attivitajiet speċifiċi fl-interess pubbliku u għalhekk eliġibbli għall-inklużjoni fil-lista ta’ istituzzjonijiet esklużi mill-ambitu tal-applikazzjoni tad-Direttiva 2006/48/KE skont l-Artikolu 2 ta’ dik id-Direttiva.
            
         
               (5)
            
            
               Id-Direttiva 2006/48/KE għandha għalhekk tiġi emendata skont dan.
            
         
               (6)
            
            
               Il-miżuri previsti f’din id-Direttiva huma skont l-opinjoni tal-Kumitat tal-Banek Ewropej,
            
         ADOTTAT DIN ID-DIRETTIVA:
   Artikolu 1
   Fl-Artikolu 2 tad-Direttiva 2006/48/KE, jiddaħħal l-inċiż li ġej wara s-sbatax-il inċiż:
   
               “—
            
            
               fis-Slovenja, ‘SID-Slovenska izvozna in razvojna banka, d.d. Ljubljana’,”.
            
         Artikolu 2
   1.   L-Istati Membri għandhom jaddottaw u jippubblikaw, sa mhux aktar tard mit-30 ta’ Ġunju 2010, il-liġijiet, ir-regolamenti u d-dispożizzjonijiet amministrattivi meħtieġa biex ikunu konformi ma’ din id-Direttiva. Dawn għandhom minnufih jikkomunikaw lill-Kummissjoni t-test ta’ dawk id-dispożizzjonijiet u tabella ta’ korrelazzjoni bejn dawk id-dispożizzjonijiet u din id-Direttiva.
   L-Istati Membri għandhom japplikaw dawn id-dispożizzjonijiet mill-1 ta’ Lulju 2010.
   Meta l-Istati Membri jadottaw dawn id-dispożizzjonijiet, dawn għandhom jinkludu referenza għal din id-Direttiva jew ikunu akkumpanjati b’referenza bħal din fl-okkażjoni tal-pubblikazzjoni uffiċjali tagħhom. L-Istati Membri għandhom jistabbilixxu kif għandha ssir tali referenza.
   2.   L-Istati Membri għandhom jikkomunikaw lill-Kummissjoni t-test tad-dispożizzjonijiet ewlenin tal-liġi nazzjonali li jadottaw fil-qasam kopert minn din id-Direttiva.
   Artikolu 3
   Din id-Direttiva għandha tidħol fis-seħħ fl-għoxrin jum wara l-pubblikazzjoni tagħha f’Il-Ġurnal Uffiċjali tal-Unjoni Ewropea.
   Artikolu 4
   Din id-Direttiva hija indirizzata lill-Istati Membri.
   
      Magħmul fi Brussell, id-9 ta’ Marzu 2010.
      
         
            Għall-Kummissjoni
         
         
            Il-President
         
         José Manuel BARROSO
      
   
   
      (1)  ĠU L 177, 30.6.2006, p. 1.